Vryheidsfront Plus | Polisie-brutaliteit: Terwyl polisie voorgee om te voldoen aan riglyne van Khoza-hofuitspraak, vind verdere gevalle van brutaliteit plaas
Tuis | Media Releases | Polisie-brutaliteit: Terwyl polisie voorgee om te voldoen aan riglyne van Khoza-hofuitspraak, vind verdere gevalle van brutaliteit plaas
Dit is onaanvaarbaar dat die polisie voorgee om hom te verbind tot die uitspraak in die Collins Khoza-saak waarin brutaliteit teenoor die publiek sterk veroordeel is, terwyl dit in die praktyk steeds voortduur. Die voorval in die Strand waar ŉ vroulike drawwer hardhandig in hegtenis geneem is, getuig daaraan.
Op ŉ video kan gesien word hoe die vrou hardhandig in hegtenis geneem word en in ŉ vangwa gelaai word. Sy is later vrygelaat omdat geen klag teen haar gevind kon word nie. Die VF Plus verwelkom die aankondiging dat die voorval ondersoek word.
Daar moet nou ŉ voorbeeld van die betrokke beamptes gemaak word om die boodskap uit te stuur dat dié soort optrede teen die publiek onaanvaarbaar is.
Dit sal die publiek, sowel as parlementslede van opposisiepartye in staat stel om voorvalle van polisie-brutaliteit teenoor die publiek aan te meld.
Op verdere vrae van die VF Plus in die komitee het dit ook aan die lig gekom dat die polisie se onafhanklike ondersoekdirektoraat (Opod), nie weet watter klagtes wat teen die polisie aanhangig gemaak word, verband hou met optrede ingevolge die Covid-19-regulasies nie.
Dit bemoeilik ŉ sinvolle evaluering van magsvergrype tydens die ramptoestand. Om onwettige inhegtenisnemings te identifiseer en te behandel, moet daar duidelike onderskeid getref word tussen Covid-19 verwante gevalle en gewone gevalle.